**Tania Marshall**

**Az autista tanulók kétszeres eséllyel érintettek az iskolai zaklatásban – Mit tehetnek a tanárok?**

Az University College London Neveléstudományi Intézete szerint a sajátos nevelési igényű általános iskolai tanulók kétszeres eséllyel lesznek iskolai zaklatás áldozatai, mint más gyerekek (2014), míg az Egészségügyi Világszervezet (WHO) adatai szerint minden hatvanadik gyermeket érint az autizmus (2018).

A neurotipikus gyerekekkel együtt tanulni és közöttük szocializálódni kihívást jelenthet azon autista gyerekek számára, akiknek nehézséget okoz az arckifejezések és a testbeszéd értelmezése, illetve nehezen ismerik fel a társaik szándékait. Ráadásul ők leginkább egyedül szeretnek játszani, ami miatt célponttá válhatnak a játszótereken is, a többi gyerek hamar elkezdi őket piszkálni, mivel körülöttük nincs támogató közeg.

Az autizmussal élő gyermekek jóval nagyobb valószínűséggel lesznek iskolai zaklatás áldozatai, mint a neurotipikus társaik. Ugyanakkor – rendszerint nem szándékosan – ők is tudnak másokat bántalmazni, mert nagyon nagy az igazságérzetük, félreértik a célozgatásokat vagy mereven ragaszkodnak ahhoz, hogy nekik van igazuk. Ezekben a helyzetekben az autista tanuló nem akar senkit szándékosan megbántani, vagy nem tudatosan viselkedik így.

Ha az autizmussal élő lányokat vizsgáljuk, az érintettekre jellemző, hogy könnyen ki lehet őket használni és ki vannak téve mások rosszindulatának. Az autizmussal élő lányokat az alábbi tulajdonságok jellemzik:

* együttérzés és érzelmi empátia
* társas kapcsolatokban naivitás
* mások szándékainak félreértelmezése
* az arckifejezések és testbeszéd nem megfelelő értelmezésére
* az íratlan szociális normák meg nem értése
* a kapcsolatok idealizálása
* szociális éretlenség

Általános iskolában megfigyelhető, hogy az autizmussal élő lányokat gyakran befogadják a neurotipikus lányok és gondoskodnak róluk. A neurotipikus lányok szárnyaik alá vehetik az autista lányt, aki utánozni és másolni fogja őket. Az autizmussal élő fiúk viszont hajlamosabbak arra, hogy kívülállók maradjanak, egyedül legyenek és emiatt nagyobb valószínűséggel lesznek bántalmazottak. Annak köszönhetően, hogy az autista lányok egy csoport tagjának tekinthetőek (pedig gyakran jönnek-mennek a csoportok közt, a peremen maradnak, vagy inkább fiúkkal barátkoznak), a tanárok gyakran észre sem veszik, hogy a (kis)lánynak nehézségei vannak.

Van néhány módja annak, hogy a tanárok miként tudnák csökkenteni az autista tanuló bántalmazásának az esélyeit. Rendkívül fontos, hogy minden tanuló ismereteket szerezzen az autizmusról és a másság elfogadásáról. Az autizmussal élő tanuló mellé ki lehetne jelölni egy *neurotipikus „havert”*, aki segít, hogy társa biztonságban legyen. A barátkozáshoz szükséges képességet, amilyen korán csak lehetséges, az autizmussal élő tanulóknak meg kell ismerniük. A barátsághoz a legjobb alap a kortársakkal azonos érdeklődés.

Az autizmussal élő tanulók számára továbbá biztosítani kellene alternatívákat az iskolai nap kevésbé szervezett időszakainak (pl. szünetek, ebédszünet) eltöltésére. Ilyen lehet például ebédidőben egy klub vagy valamilyen elfoglaltság a könyvtárban. Ez azért fontos, mert egy autista/autizmussal élő gyereket kiengedni az iskolaudvarra olyan, mint egy embert valódi aknamezőre küldeni. A „szociális bomba” mindenképp robbanni fog – kérdés, hogy mikor, hol, hogyan és ki lesz abban érintett.

A bántalmazottak gyakran igyekeznek titkolni a helyzetüket, mert attól félnek, hogy még rosszabb lesz, éppen ezért nagy kihívást jelenthet észrevenni a bántalmazás jeleit. Bántalmazás esetén általában következő jelek tapasztalhatók: sírás, az iskola elutasítása, az iskola valamely területén a gyermek elbújik, és/vagy ráakaszkodik egy tanárra vagy más iskolai dolgozóra. A szelektív mutista tanulókat próbáljuk meg rávenni, hogy írják le vagy rajzolják le az esetet. Ez azért fontos, mert nem biztos, hogy a tanuló érti a különbséget a csipkelődés, az undok viselkedés és a zaklatás között.

Az általános iskolai oktatásnak feladata az is, hogy az autizmussal élő gyermekek tanuljanak a higiéniáról, a függetlenségről és a rugalmasságról, az önbecsülésről, a bántalmazás kezeléséről és a karriertervezésről. A másik nagyon fontos eleme a képzésnek annak gyakorlása, hogy a diákok kevésbe legyenek sebezhetőek, legyen biztonságérzetük és megtanulják képviselni az érdekeiket. Ami az internet világát illeti, az autista lányok szinte ösztönszerűen értenek az Internet használatához, ugyanakkor szociálisan naivak, így jobban ki vannak szolgáltatva az Internet ragadozóinak, ezért az online biztonságról mindenképpen tanulniuk kell.

Néhány további kihívás, amivel a fiatal autistáknak szembe kell nézniük iskolai környezetben:

* a társadalom megértése
* az utasítások értelmezése
* félreértenek másokat és őket is sokszor félreértik
* bántalmazottak a másságuk miatt (a neurotipikus tanulók leírása szerint akár azért, mert „furcsák”, „különösek”, „különcök”, „dobozon kívül gondolkodók”, „dilisek”).

Számtalan félreértés él az autizmussal kapcsolatban, ami gyakran abból a stigmából ered, hogy az autizmusnak milyennek kellene lennie, illetve hiányoznak a témához kapcsolódó kutatások, könyvek, képzési programok és az autizmussal élő nők támogatása. Az egyik ilyen félreértés, hogy az autista lányok nem tehetségesek semmilyen területen, ami tévedés. Nagyon sok autizmussal élő lány több területen is nagyon ügyes, például képes figyelni a részletekre, tökéletességre törekszik (ami kétélű fegyver), (majdnem) abszolút hallása van, színészi képességei vannak, jól rajzol vagy ír, kreatív, gondoskodik másokról, szívesen és jól bánik az állatokkal, hűséges, elszánt és kitartó, magas az IQ-ja, jól táncol, tornázik stb. Fontos, hogy a tanárok a tanulók erősségei alapján viszonyuljanak az autista tanulókhoz is, mert ők hajlamosak alulértékelni magukat. A tanároknak fel kell hívniuk a figyelmet az elfogadás, a befogadás és a tolerancia fontosságára. Nagy mértékben függ a tanártól, hogy az autizmussal élő tanulók iskolai élményei jók vagy rosszak lesznek – azok a tanárok, akik türelmesek, kreatívak, elfogadók és intuitívak, képesek hozzájárulni az autista tanulók iskolai környezetben való fejlődéséhez/kibontakozásához.

**Hivatkozások**

UCL Institute of Education (2014) Children with Special Educational Needs Twice as Likely to be Bullied, Study Finds, Accessed via https:// childnc.net/children-with-special-educational-needs-twice-as-likelyto-be-bullied-study-finds/

World Health Organization (2018) Autism Spectrum Disorders, Accessed via www.who.int/news-room/fact-sheets/detail/autism-spectrumdisorders

**A szerzőről:**

**Tania Marshall író, pszichológus, az autizmussal vagy Asperger szindrómával élő lányokat segítő AspieGirlProject vezetője, az Education Placement Group autizmus nagykövete.**

**eredeti szöveg:**

Tania Marshall: *Pupils with autism are twice as likely to be bullied – what can teachers do?* <https://taniaannmarshall.wordpress.com/category/ability/> és

<https://ukedchat.com/2018/12/20/autism-bullied-teachers/>

fordította: Gálfi Ágnes–Nemes Magdolna

Gálfi Ágnes

Debreceni Egyetem

galfiagnes0@gmail.com

dr. Nemes Magdolna

Debreceni Egyetem

nemesm@ped.unideb.hu

**A fordítás a szerző írásbeli engedélyével jelenik meg.**

**A fordítást ellenőrizte dr. Molnár Balázs.**